Adhir Chowdhury: বহরমপুরে দাপিয়ে বেড়াচ্ছেন অধীর, হামলা-পাল্টা হামলার অভিযোগ

বহরমপুর: পুরভোটের মুখে এলাকা দখলের লড়াই (WB Municipal Election) নিয়ে উত্তপ্ত বহরমপুর। লোকসভায় বিরোধী দলনেতা অধীর চৌধুরীর (Adhir Chowdhury) খাসতালুক বহরমপুরে তিনি সশস্ত্র রক্ষী নিয়ে দাপিয়ে বেড়াচ্ছেন বলে অভিযোগ রাজ্যের শাসকদল তৃণমূল (TMC) কংগ্রেসের। অন্যদিকে তৃণমূলের বিরুদ্ধে হামলা-ভয় দেখানোর অভিযোগ তুলেছে কংগ্রেস। হামলা-পাল্টা হামলায় শহরে উত্তেজনা ছড়িয়েছে।

আগামী ২৭ ফেব্রুয়ারি মুর্শিদাবাদ জেলার সাতটি পুরসভায় (Municipal Election 2022) নির্বাচন। ভোট যতই এগোচ্ছে ততই উত্তপ্ত হচ্ছে মুর্শিদাবাদ। শনিবারের পর রবিবারও একাধিক অভিযোগ উঠল প্রদেশ কংগ্রেস সভাপতি অধীর চৌধুরীর বিরুদ্ধে। বহরমপুর পুরসভার বিভিন্ন ওয়ার্ডে দাপিয়ে বেড়াচ্ছেন তিনি, অভিযোগ তৃণমূলের। কোথাও তৃণমূলের ফ্ল্যাগ-পোস্টার খুলে নেওয়ার অভিযোগ, আবার কোথাও প্রার্থীর বাড়িতে লোক দিয়ে হামলা চালানোর অভিযোগ উঠল তাঁর বিরুদ্ধে।

আরও পড়ুন: Purulia BJP: প্রার্থী তালিকায় পরিবারতন্ত্র, স্বজনপোষণের অভিযোগ টিকিট-বঞ্চিত বিজেপি নেত্রীর

তৃণমূলের অভিযোগ, বহরমপুর তিন নম্বর ওয়ার্ডের বিভিন্ন এলাকায় দুষ্কৃতীদের নিয়ে ঘুরে বেড়াচ্ছেন অধীর। তৃণমূল কর্মীদের ধমক দিয়ে বেড়াচ্ছেন। কর্মীদের অভিযোগ পেয়ে ঘটনাস্থলে যান বহরমপুর টাউন তৃণমূল সভাপতি এবং তৃণমূল প্রার্থী নাড়ুগোপাল মুখোপাধ্যায়। কংগ্রেসের এই সমস্ত কার্যকলাপের পর মানুষকে ভেবেচিন্তে ভোট দেওয়ার অনুরোধ জানান তিনি। এছাড়াও ২ নম্বর ওয়ার্ডে তৃণমূলের আইটি সেলের সভাপতি মৃন্ময় ভৌমিকের মোটরবাইক ভেঙে দিয়ে বাড়িতে ঢুকে হুমকি দেওয়ার অভিযোগও উঠেছে কংগ্রেসের বিরুদ্ধে। অপরদিকে কংগ্রেসের অভিযোগ, শনিবার রাতে ১১ নম্বর ওয়ার্ডের কংগ্রেস প্রার্থী তনুশ্রী ঘোষের বাড়িতে হামলা চালায় তৃণমূল। প্রার্থীকে হুমকি দেওয়ার অভিযোগ উঠেছে তৃণমূলের দিকে। সব মিলিয়ে সরগরম মুর্শিদাবাদের রাজনীতি। প্রতিটি ঘটনার তদন্ত শুরু করেছে বহরমপুর থানার পুলিস।