WB civic poll 2022: বিকেল তিনটের মধ্যে পুরভোট নিয়ে জেলাশাসকদের কাছে রিপোর্ট চাইল আদালত

কলকাতা: বুধবার বিকেল তিনটের মধ্যে ১০৮টি পুর এলাকার আইনশৃঙ্খলার পরিস্থিতি নিয়ে জেলা শাসকদের কাছে বিস্তারিত রিপোর্ট চাইল রাজ্য নির্বাচন কমিশন (State Election Commission)। এদিনই কলকাতা হাইকোর্ট (Calcutta High Court) পুরভোটে কেন্দ্রীয় বাহিনী মোতায়েন করার বিষয়টি কমিশনের উপর ছেড়ে দিয়েছে। কোন কোন পুরসভায় কেন্দ্রীয় বাহিনী মোতায়েন প্রয়োজন রয়েছে, সে ব্যাপারে ২৪ ঘণ্টার মধ্যে সিদ্ধান্ত নিতে কমিশনকে নির্দেশ দিয়েছে আদালত। আদালতের নির্দেশ পেয়েই নড়েচড়ে বসেছের কমিশন।

আদালতের নির্দেশ মেনেই বুধবার সন্ধ্যার পর নির্বাচন কমিশন স্বরাষ্ট্রসচিব, মুখ্যসচিব ও রাজ্যপুলিসের ডিজির সঙ্গে বৈঠক করবেন। সেই বৈঠকের আগেই জেলাশাসকরা  নিজ নিজ এলাকার পুরসভাগুলির আইনশৃঙ্খলা পরিস্থিতি নিয়ে রিপোর্ট পাঠাচ্ছেন। সন্ধ্যার বৈঠকে সেই রিপোর্টের ভিত্তিতেই কমিশন পরবর্তী সিদ্ধান্ত নেবে বলে সূত্রের খবর।

পুরভোটে কেন্দ্রীয় বাহিনী নিয়ে বুধবার হাইকোর্ট যে রায় দিয়েছে তাতে খুশি নয় বিজেপি। তারা সুপ্রিমকোর্টে যাচ্ছে ওই নির্দেশকে চ্যালেঞ্জ করে। কেন্দ্রীয় বাহিনী মোতায়েন ছাড়াও বিজেপির আবেদনে আরও বেশ কিছু দাবি ছিল। তারা ১০৮টি পুরসভার ভোট বাতিলের আবেদন করেছিল। আবেদন ছিল, পর্যবেক্ষক নিয়োগ করার।

বুধবার হাইকোর্ট বলেছে, মামলাকারী (BJP) ভোট বাতিল নিয়ে চাইলে নতুন করে আবেদন করতে পারে। বিজেপির আবেদন মেনে আদালত পুর নির্বাচনের জন্য একজন নিরপেক্ষ আইএএস অফিসারকে পর্যবেক্ষক হিসেবে নিয়োগ করার নির্দেশ দিয়েছে রাজ্য নির্বাচন কমিশনকে। হাইকোর্টের আরও বক্তব্য, কমিশনকে শান্তিপূর্ণ ও অবাধ ভোটের ব্যবস্থা করতে হবে। কোনও অশান্তি হলে তার জন্য সম্পূর্ণভাবে দায়ী থাকবে নির্বাচন কমিশন।

আরও পড়ুন- WB civic poll 2022: পুরভোটে কেন্দ্রীয় বাহিনী নিয়ে কমিশনকেই সিদ্ধান্ত নিতে হবে, নির্দেশ আদালতের

এদিন পুরভোট-মামলার রায়ে আদালত আরও বলেছে, ১০৮টি পুরসভায় ভোটের সমস্ত ফুটেজ এবং নথিপত্র সংরক্ষণ করে রাখতে হবে। দুয়ারে সরকার এবং পাড়ায় সমাধান প্রকল্প দুটি নির্বাচনী বিধি মেনে করা হচ্ছে কি না, তাও দেখতে হবে রাজ্য নির্বাচন কমিশনকে। এক্ষেত্রে কোথাও বিধি ভঙ্গের ঘটনা ঘটলে অবিলম্বে প্রকল্পের কাজ বন্ধ করে দিতে হবে বলে নির্দেশ দিয়েছে হাইকোর্ট।