WB civic poll 2022: পুরভোটে কেন্দ্রীয় বাহিনী নিয়ে কমিশনকেই সিদ্ধান্ত নিতে হবে, নির্দেশ আদালতের

কলকাতা: ১০৮টি পুরসভার ভোটে (WB Municipal Election) কেন্দ্রীয় বাহিনী মোতায়েন করার বিষয়টি রাজ্য নির্বাচন কমিশনের (State Election Commission) উপরই ছেড়ে দিল কলকাতা হাইকোর্ট। প্রতিটি পুরসভার পরিস্থিতি আলাদা করে খতিয়ে দেখার নির্দেশ দিয়েছে আদালত (Calcutta High Court)। কেন্দ্রীয় বাহিনী (central force) মোতায়েনের প্রয়োজন হলে সিদ্ধান্ত নিতে হবে ২৪ ঘণ্টার মধ্যেই। আগামী শনিবার ওই ১০৮ পুরসভায় ভোট হতে চলেছে।

আদালতের এই রায়ে খুশি নয় বিজেপি (BJP)। হাইকোর্টের রায়কে চ্যালেঞ্জ জানিয়ে সুপ্রিম কোর্টে (Supreme Court) যাওয়ার প্রস্তুতি নিচ্ছে তারা। বিজেপি কেন্দ্রীয় বাহিনী মোতায়েন ছাড়াও বিজেপির আবেদনে আরও বেশ কিছু দাবি ছিল। তারা ১০৮টি পুরসভার ভোট বাতিলের আবেদন করেছিল। আবেদন ছিল, পর্যবেক্ষক নিয়োগ করার। বুধবার হাইকোর্ট বলেছে, মামলাকারী (BJP) ভোট বাতিল নিয়ে চাইলে নতুন করে আবেদন করতে পারে। বিজেপির আবেদন মেনে আদালত পুর নির্বাচনের জন্য একজন নিরপেক্ষ আইএএস অফিসারকে পর্যবেক্ষক হিসেবে নিয়োগ করার নির্দেশ দিয়েছে রাজ্য নির্বাচন কমিশনকে। হাইকোর্টের আরও বক্তব্য, কমিশনকে শান্তিপূর্ণ ও অবাধ ভোটের ব্যবস্থা করতে হবে। কোনও অশান্তি হলে তার জন্য সম্পূর্ণভাবে দায়ী থাকবে নির্বাচন কমিশন।

এদিন পুরভোট-মামলার রায়ে আদালত আরও বলেছে, ১০৮টি পুরসভায় ভোটের সমস্ত ফুটেজ এবং নথিপত্র সংরক্ষণ করে রাখতে হবে। দুয়ারে সরকার এবং পাড়ায় সমাধান প্রকল্প দুটি নির্বাচনী বিধি মেনে করা হচ্ছে কি না, তাও দেখতে হবে রাজ্য নির্বাচন কমিশনকে। এক্ষেত্রে কোথাও বিধি ভঙ্গের ঘটনা ঘটলে অবিলম্বে প্রকল্পের কাজ বন্ধ করে দিতে হবে বলে নির্দেশ দিয়েছে হাইকোর্ট।

আরও পড়ুন: Anis Khen Death: সিবিআই চাইলে দুনিয়া থেকে সরিয়ে দেব, গভীর রাতে হুমকি-ফোন সাবিরের দাদাকে

এর আগে কলকাতা-সহ পাঁচ পুরনিগমের ভোটেও কেন্দ্রীয় বাহিনী মোতায়েন করার আবেদন জানিয়ে আদালতের দ্বারস্থ হয়েছিল বিজেপি। ওই ভোটেও কেন্দ্রীয় বাহিনী মোতায়েন নিয়ে সিদ্ধান্ত নেওয়ার ভার হাইকোর্ট রাজ্য নির্বাচন কমিশনের উপরেই ছেড়ে দিয়েছিল। বলা হয়েছিল, মুখ্যসচিব, রাজ্য পুলিসের ডিজি সহ সংশ্লিষ্ট সব পক্ষের সঙ্গে কথা বলে কমিশনকে চূড়ান্ত সিদ্ধান্ত নিতে হবে। সোমবার মামলার শুনানি চলাকালীন আদালত বলে, কমিশন বিষয়টি অত্যন্ত হালকাভাবে নিয়েছে। সংশ্লিষ্ট সব পক্ষের সঙ্গে বৈঠকে কেন্দ্রীয় বাহিনী নিয়ে কোনও আলোচনাই হয়নি। রাজ্য প্রশাসনের মৌখিক আশ্বাসের ভিত্তিতে কমিশন রাজ্য পুলিসের উপর আস্থা রেখেছে।

বিজেপির বক্তব্য, পাঁচ পুরনিগমের ভোটে রাজ্য নির্বাচন কমিশন আদালত অবমাননা করেছে। রাজ্য পুলিস দিয়ে কোনও মতেই এই রাজ্যে ভোট করা সম্ভব নয়। হাইকোর্টের রায়কে চ্যালেঞ্জ করে তাই তারা সুপ্রিম কোর্টে যাচ্ছে বলে জানান বিজেপির আইনজীবী।