WB Municipal Election 2022: পুরভোটে বামেরা দ্বিতীয় স্থানে থাকতে পারবে কি?

কলকাতা টিভি ওয়েব ডেস্ক: রবিবার ১০৮ টি পুরসভার ২২৭৬টি ওয়ার্ডের ভোট (WB Municipal Election 2022)। আগামী বছর পঞ্চায়েত ভোটের আগে রবিবারের ভোটই (WB Municipal Election) রাজ্যে শেষ বড় ধরনের নির্বাচন (Corporation Vote 2022)বলে ধরে নেওয়া যায়। স্বাভাবিকভাবেই রাজনৈতিক মহলের একটা কৌতূহল থাকবে, এই ভোটের (WB Municipal Election 2022 Result) ফলাফল কেমন হবে, তা নিয়ে। ভোট গণনা বুধবার।
দশ মাস আগে বিধানসভা ভোটে বিপর্যয় ঘটেছে বিজেপির। দলের কেন্দ্রীয় নেতৃত্ব ২০০ আসনের স্বপ্ন দেখিয়ে ছিলেন। কিন্তু সেই মনোবাসনা পূর্ণ হয়নি। বিজেপির বিজয়রথ ৭৭ এই থেমে গিয়েছে। তার পর চলেছে বিজেপি ছেড়ে তৃণমূলে যাওয়ার পালা বা ফেরার পালা। বেশ কয়েকজন বিজেপি বিধায়কও তৃণমূলে ভিড়েছেন।

বিধানসভা ভোটে বাম এবং কংগ্রেসের বিপর্যয় আরও ভয়ঙ্কর। এই প্রথম রাজ্য বিধানসভায় এই দুই শক্তি একটি আসনও পায়নি। তাদের অধিকাংশ ভোট বিজেপি কিংবা তৃণমূলে চলে গিয়েছে। তবে সম্প্রতি পাঁচ পুরনিগমের ভোটে বাম এবং কংগ্রেস কিছুটা হলেও ভালো ফল করেছে। কলকাতা পুরনিগমে ভোট শতাংশের বিচারে বামেরা বিজেপিকে পিছনে ফেলে দ্বিতীয় স্থানে উঠে এসেছে। শিলিগুড়ি এবং আসানসোলে বিজেপি দ্বিতীয় স্থান পেলেও চন্দননগর এবং বিধাননগরে তারা তৃতীয় স্থানে নেমে গিয়েছে।

কয়েক বছর ধরে বাম ভোটের বড় অংশ যে বিজেপির দিকে চলে যাচ্ছিল, তার কিছুটা আবার বামেদের দিকে ফেরার প্রবণতা দেখা দিচ্ছে। পাঁচ পুরনিগমের ভোটের হিসেব অন্তত তাই বলছে। কলকাতা বাদ দিয়ে বাকি চার পুরনিগমে তৃণমূল পেয়েছে ৬০.৫৪ শতাংশ ভোট। বামেদের প্রাপ্ত ভোট ১৬.১২ শতাংশ, কংগ্রেসের ভোট ৩.৬১ শতাংশ এবং বিজেপির ভোট ১৪.৬০ শতাংশ। অর্থাৎ বামেরা উঠে এসেছে দ্বিতীয় স্থানে।

আরও পড়ুন WB Municipal Election 2022: বাংলার পুরযুদ্ধে ৪৪ হাজার পুলিস

রাজনৈতিক মহলের প্রশ্ন, এই ১০৮ টি পুরসভার ভোটেও কি এই প্রবণতা ধরে রাখতে পারবে বামেরা?
বিধানসভা ভোটে বিপর্যয়ের পর বিজেপির অবস্থা খুব খারাপ হয়ে গিয়েছে। একে তো বিজেপি ছেড়ে তৃণমূলে আসার ঢল নেমেছিল ভোট মিটতে না মিটতে। তার উপর বিজেপির অন্দরেও তীব্র কোন্দল দেখা দিয়েছে। তা মেটানোর জন্য আজ পর্যন্ত কেন্দ্রীয় নেতাদের মধ্যে কোনও তৎপরতা দেখা যায়নি। সবাই নাকি পাঁচ রাজ্যের ভোট নিয়ে ব্যস্ত। বিধানসভা ভোটের আগে যে কেন্দ্রীয় নেতারা পশ্চিমবঙ্গকে ঘরবাড়ি বানিয়ে ফেলেছিলেন, তাঁরা এখন বাংলার ছায়াও মাড়ান না। এরকম একটা ছন্নছাড়া অবস্থায় রাজ্য বিজেপি পুরভোটে লড়াই করছে। রাজনৈতিক মহলের মতে, এই পরিস্থিতিতে বামেদের সামনে বিরাট সুযোগ। সেই সুযোগ তারা কাজে লাগাতে পারে কিনা, সেটাই দেখার।